
REPUBLIKA HRVATSKA
TRGOVAČKI SUD U ZADRU
Zadar, Dr. Franje Tuđmana 35


U  I M E  R E P U B L I K E  H R V A T S K E 

R J E Š E NJ E

Trgovački sud u Zadru, OIB: 39670464653, po sutkinji Tini Grgas, odlučujući o prijedloga dužnika NCP-NAUTIČKI CENTAR PRGIN-GRUPA društvo s ograničenom odgovornošću za upravljanje sa sjedištem u Šibeniku, Obala Jerka Šižgorića 1, OIB: 27581651826, zastupanog po direktoru Goranu Prginu iz Šibenika, Obala palih boraca 114 od 31. ožujka 2017. za otvaranje predstečajnog postupka, 14. travnja 2017. 

r i j e š i o  j e

Odbacuje se prijedlog dužnika od 31. ožujka 2017. za otvaranje predstečajnoga postupka. 
 
Obrazloženje

Uvodno označeni dužnik je 31. ožujka 2017. podnio Stalnoj službi ovog suda u Šibeniku prijedlog za otvaranje predstečajnoga postupka na propisanom obrascu u kojem u bitnom navodi da u Očevidniku redoslijeda osnova za plaćanje kojeg vodi Financijska agencija ima više evidentiranih neizvršenih osnova za plaćanje koje je trebalo, na temelju valjanih osnova za plaćanje, bez daljnjeg pristanka istog naplatiti s bilo kojeg od njegovih računa, a zbog čega da postoji predstečajni razlog prijeteće nesposobnosti dužnika za plaćanje.
Postupajući prema odredbi čl. 17. st. 1. toč. 1. do 12. Stečajnog zakona (Narodne novine broj 71/15, dalje u tekstu: SZ) dužnik je uz prijedlog za otvaranje predstečajnoga postupka dostavio ovom sudu popis imovine i obveza u te sve isprave iz čl. 26. SZ-a stečajnog zakona. 
Prijedlog predlagatelja je nepotpun u smislu odredbe čl. 17. st. 1. toč. 12. u svezi s čl. 16. st. 5. SZ-a. 
Tako je odredbom čl. 17. st. 1. toč. 12. SZ-a propisano da se popis imovine i obveza dužnika sastoji između ostalog i od naznake postupaka pred sudovima ili javnopravnim tijelima u kojima je dužnik stranka i visinu ili opis tražbine koja je predmet postupka. 
Nadalje, odredbom čl. 32. st. 1. toč. 4. SZ-a propisano je da će sud odbaciti prijedlog za otvaranje predstečajnoga postupka ako se pred sudom ili javnopravnim tijelom vodi postupak u kojem je dužnik stranka, a koji postupak dužnik nije naveo u popisu imovine i obveza dužnika iako je znao ili morao znati za njegovo postojanje.
Iz prijedlogu priležećeg popisa imovine i obveza-pregleda sudskih sporova od 30. ožujka 2017. (list spisa 23) proizlazi da je dužnik u istom naznačio sudske postupke u tijeku u kojima je stranka a koji se vode kod; Općinskog suda u Sinju pod posl. br. Ovr-3227/15, Stalne službe ovog suda u Šibeniku pod posl. br. P-167/2015 i Općinskog suda u Rijeci, Stalne službe u Krku pod posl. br. Povrv-1397/2015, te onaj koji je pravomoćno okončan kod Stalne službe ovog suda u Šibeniku pod posl. br. Povrv-468/13.  

Međutim, postupajući u skladu s načelom oficioznosti predstečajnoga postupka iz čl. 11. st. 3. SZ-a, ovaj sud je po službenoj dužnosti pribavio podatke iz aplikacije eSpis-a tj. jedinstvenog informacijskog sustava za upravljanje i rad na sudskim predmetima te utvrdio da se kod Trgovačkog suda u Splitu  još uvijek vode dva parnična postupka u kojima je dužnik stranka i to postupak posl. br. P-746/2016 u pravnoj stvari tužitelja Slobodna Dalmacija d.d., protiv dužnika kao tuženika, radi isplate te postupak posl. br. Povrv-599/2016 u pravnoj stvari dužnika kao tužitelja protiv Pekare Krka d.o.o., Split  kao tuženika, radi isplate. 
Kako je sam dužnik u svojstvu tužitelja radnjom podnošenja tužbe inicirao navedeni parnični postupak pred Trgovačkim sudom u Splitu pod poslovnim pod posl. br. Povrv-599/2016 u kojem je uredno zaprimio poziv za ročište zakazano za dan 15. svibnja 2017. te da je u parničnom postupku pred istim sudom koji je u tijeku pod posl. br. P-746/2016 uredno zaprimo rješenje Općinskog suda u Splitu kojim se oglasio stvarno i mjesno nenadležnim za postupanje u istom, tako mu činjenica postojanja navedenih sudskih postupaka koji su u tijeku nije mogla ostati nepoznata.
 S obzirom da  iz naprijed navedenog proizlazi da se kod Trgovačkog suda u Splitu još uvijek vode označeni parnični postupci u kojima je dužnik stranka koji nisu pravomoćno okončani, a za koje je dužnik znao ili morao znati te da dužnik iste nije naveo u popisu imovine i obveza dužnika iako je to bio dužan učiniti prema citiranoj zakonskoj odredbi čl. 32. st. 1. toč. 4. SZ-a u svezi s čl. 17. st. 1. toč. 12. istog, to je prijedlog predlagatelja trebalo odbaciti kao nepotpun te donijeti odluku kao u izreci rješenja. 


U Zadru 14. travnja 2017. 


                                           Sutkinja:
                                                                               Tina Grgas


	UPUTA O PRAVNOM LIJEKU: 
	Protiv ovog rješenja može se izjaviti žalba u roku od osam dana od obavljene dostave istog, a dostava se smatra obavljenom istekom osmog dana od dana objave rješenja na mrežnoj stranici e-Oglasna ploča sudova (čl. 12. st. 1. i čl. 19. st. 1. i 2. SZ-a).  Žalba se podnosi ovom sudu u tri istovjetna primjerka, a o istoj odlučuje Visoki trgovački sud Republike Hrvatske u Zagrebu. 

1. Podnositelju prijedloga-dužniku putem e-Oglasne ploče suda







